User:Philocypros/Δασικές πυρκαγιές στην Ελλάδα το 2022

Πολλές δασικές πυρκαγιές ξέσπασαν στην Ελλάδα το 2022 από το πρώτο τρίμηνο σύμφωνα με το Εθνικό Αστεροσκοπείο Αθηνών.

Πεντέλη
Στις 19 Ιουλίου ξέσπασε πυρκαγιά στο Νταού Πεντέλης, η οποία επεκτάθηκε στα βόρεια προάστια της Αθήνας το βράδυ της ίδιας ημέρας. Εκατοντάδες πυροσβέστες έθεσαν υπό έλεγχο την πυρκαγιά μία ημέρα μετά (στις 20 Ιουλίου). Μικρές πυρκαγιές συνέχισαν να καίνε στις περιοχές Διώνη, Δασαμάρι, Ανθούσα, Πανόραμα Παλλήνης και Ντράφι, αλλά περιορίστηκαν, σύμφωνα με τους αξιωματούχους. Δεκάδες σπίτια είτε κάηκαν ολοσχερώς είτε υπέστησαν ζημιές από τη φωτιά. Τριάντα τέσσερα άτομα νοσηλεύτηκαν, ενώ εννέα οικισμοί εκκενώθηκαν. Κάηκαν περίπου 27.817 στρέμματα. Στην Παλλήνη, ένας 80χρονος έβαλε τέλος στη ζωή του, όταν είδε την οικία του να τυλίγεται στις φλόγες.

Μέγαρα
Στις 20 Ιουλίου ξέσπασε μεγάλη πυρκαγιά στην Βένιζα Μεγάρων, και επεκτάθηκε γρήγορα προς τον οικισμό του Ζάχουλη. Η πυρκαγιά αφού πέρασε τους οικισμούς Παπαγιανέικα και Καλκάνι, έφτασε δίπλα από την επαρχιακή οδό Μεγάρων-Αλεποχωρίου. Μετά από κάποιες ώρες, η πυρκαγιά άλλαξε φορά και πήρε κατεύθυνση προς τον οικισμό της Λούμπας, όπου και τέθηκε υπό έλεγχο. 2 μέρες μετά, στις 22 Ιουλίου, υπήρξε αναζωπύρωση στην ίδια ακριβώς περιοχή, αλλά κατεσβέσθη άμεσα.

Σάμος
Στις 13 Ιουλίου ξεσπά πυρκαγιά στην περιοχή Λιμνιώνας. Είχε θανατηφόρες συνέπειες, όταν ένα ελικόπτερο που έδινε μάχη με τις φλόγες έπεσε στη θάλασσα, σκοτώνοντας δύο από τους τέσσερις επιβαίνοντες. Οι αρχές δήλωσαν ότι 27 πυροσβέστες, τέσσερα αεροσκάφη που έριχναν νερό και τρία ελικόπτερα είχαν αποσταλεί για την πυρκαγιά.

Λέσβος
Στις 23 Ιουλίου ξέσπασε πυρκαγιά στον οικισμό Ρογκάδα της Λέσβου, η οποία επεκτάθηκε σε πολύ σύντομο χρονικό διάστημα στους οικισμούς Βατερά και Σταυρός. Η πυρκαγιά βρίσκεται σε εξέλιξη, ενώ στο πέρασμα της έκαψε πολλά στρέμματα δάσους, φτάνοντας έως την ακτή.

Πυρκαγιά στο Δάσος Δαδιάς
Στις 22 Ιουλίου, ξεσπά μεγάλη πυρκαγιά στο προστατευόμενο natura 2000, Δάσος Δαδιάς. Η φωτιά πήρε γρήγορα ανεξέλεγκτες διαστάσεις καίοντας πάνω από 4.300 στρέμματα δάσους το πρώτο κι' όλας βράδυ, σύμφωνα με το Αστεροσκοπείο Αθηνών. Στις 23 Ιουλίου, έγινε προληπτική εκκένωση του χωριού Δαδιάς, μέσω του 112. Στο σημείο επιχειρούν περίπου 320 πυροσβέστες, 68 οχήματα, 13 ομάδες πεζοπόρων. Σύμφωνα με όσα δήλωσε ο αντιπεριφερειάρχης Έβρου, Δημήτρης Πέτροβιτς, έχουν καεί πάνω από 15.000 στρέμματα δάσους.

Παραπομπές
Κατηγορία:Πυρκαγιές στην Ελλάδα Κατηγορία:Γεγονότα το 2022